# Meginreglur um virksemi Kollafjarðar skúla

Sambært § 53. ásetur skúlastýrið meginreglur um virksemi skúlans, smb. § 55, 4. stk., herímillum um:

**1) undirvísingarætlan skúlans, smb. § 22,**

**2) arbeiðsbýtið millum lærararnar og vikuætlanina**

**3) samarbeiðið ímillum skúla og heim,**

**4) fráboðan til heimini um úrtøku næminganna av undirvísingini,**

**5) næmingafráverur,**

**6) foreldrafundir, felags tiltøk fyri næmingarnar í skúlatíðini, setursskúla, starvspraktikk o.a.**

## 1) Meginreglur fyri undirvísingarætlan skúlans

Leiðsla skúlans tekur sær av hesum máli.

## 2) Meginreglur fyri arbeiðsbýtið millum lærararnar og vikuætlanina

Leiðsla skúlans tekur sær av hesum máli. Tó kann sigast fylgjandi um arbeiðsbýtið:

Lærari undirvísir so vítt gjørligt í sínum linjulærugreinum

Flokslærarin er inni í sínum flokki í minsta lagi 4 dagar um vikuna

Skúlin er skipaður í 3 sjálvstøðug toymi:

Grunddeild: (1., 2. og 3. flokkur)

Miðdeild: (4., 5. og 6. flokkur)

Hádeild: (7., 8. og 9. flokkur)

Lærari hoyrir til eitt toymi (høvuðsarbeiðstíð), men kann arbeiða í øðrum deildum

Toymini eru samansett soleiðis, at bæði kynini eru umboðað, samstundis sum starvsaldurin er ymiskur

Allir flokkar byrja kl. 8.00

Morgunsangur er hvønn morgun frá kl. 9.20 – 9.30

Flokkar hava samanhangandi tímatalvu soleiðis, at allur flokkurin ikki hevur frí á miðjum degi

Skipað verður fyri undirvísingartilgongdum, har samstarvað verður tvørturum flokkar og lærugreinir

8. og 9. flokkur arbeiða við verkætlan hvørt ár. (Allir hini flokkarnir skulu helst einaferð um árið arbeiða verkætlanarkent)

Evnisvika verður fyriskipað fyri øllum skúlanum í minsta lagi annað hvørt ár

Skipan av skúladegnum:

1. + 2. tími 08.00 – 09.30

Fríkorter 09.30 – 9.50

3. + 4. tími 9.50 – 11.20

Matarsteðgur + fríkorter 11.20 – 11.50

5. tími 11.50 – 12.35

6. tími 12.35 – 13.20

Fríkorter 13.20 – 13.30

7. tími 13.30 – 14.15

8. tími 14.15 – 15.00

## 3) Meginreglur fyri samarbeiðið ímillum skúla og heim

Toymini skipa fyri felags foreldrafundi í hvørjari deild sær í august/september.   
Ábyrgd: Lærararnir í hvørjum toymi sær.

Skúlastýrið er við á fundi við foreldur at næmingum í 1. flokki/foreldraumboðunum. Hesin fundur er partur av fundinum nevndur omanfyri, og snýr seg um týdningin av samstarvinum millum skúla og heim.

Tvær viðtalur – tann fyrra fyri 1. nov. og tann seinna í februar, har foreldur møta til viðtalu. Næmingurin kann vera við til samtalurnar ella partar av teimum. Seinna samtalan verður skipað eftir tørvi. Bæði foreldur, næmingur og skúli kunnu biðja um samtalu.   
Ábyrgd: Flokslærarin hjá flokkinum.

Ársætlan verður latin leiðsluni við skúlaársbyrjan (innan 15. septembur) og lagdar á heimasíðu skúlans.

Heimasíðan og samskiftisskipanin *Vitanet* verður nýtt til dagligt samskifti.

Í minsta lagi tvey foreldraumboð vera vald fyri hvønn flokk.

Skúlin fær teldupostaddressu og fartelefonnummar hjá øllum foreldrum.

Lærarar samskifta við heimini umvegis heimasíðuna/Vitanet og/ella við telduposti og telefon.

Skúlastýrið skipar fyri einum felags foreldrafundi (vanliga í oktobur/novembur) og einum fundi við starvsfólk skúlans um árið (vanliga í januar/februar).

## 4) Meginreglur fyri fráboðan til heimini um úrtøku næminganna av undirvísingini

Á viðtalum, har lærarar kunna um fakliga støði, arbeiðslag og um, hvussu næmingurin klárar seg sosialt.

Støðumetisskjal verður latið frá 7. flokki, tríggjar ferðir um árið.

4. og 6. flokkur eru til landsroynd. Heimini verða kunnað um úrslitið hjá sínum barni.

Lærarar skipa fyri, at næmingar seta sær faklig og sosial mál. Hesi verða umrødd á foreldra- næmingaviðtalum.

Um næmingar fáa tilboð um serligt undirvísingarátak, skulu foreldrini/avvarðandi játta, at tað er í lagi.

## 5) Meginreglur fyri næmingafráverur

Í 1. til og við 6. flokki verður uppmøtingarprotokoll førd hvønn morgun.

Í hádeildini 7. til 9. flokk verður uppmøtingarprotokoll førd hvønn tíma.

Til viðtalurnar verður uppmøtingin viðgjørd.

Næmingar í 7. til 9. flokk fáa uppgerð um uppmøting í støðumetisskjalið.

Er næmingur burtur, skal antin umbøn um frítøku koma til skúlan ella skrivlig frágreiðing um fráveruna latast skúlanum.

Um ov nógv frávera er, tekur flokslærarin og/ella skúlans leiðsla sær av málinum sambært mannagongd um fráverur hjá skúlanum.

## 6) Meginreglur fyri foreldrafundir, felags tiltøk fyri næmingarnar í skúlatíðini, seturskúla, starvspraktikk o.a.

Innskriving í komandi 1. flokk er í januar mánað sama ár, næmingarnir fara í skúla.

Skúlin skal bjóða børnunum, sum skulu í 1. flokk, í skúlan minst eina ferð fyri summarfrítíðina – helst í mai mánað.

Foreldrafundir og viðtalur í skúlaárinum verða fyriskipað, sum nevnt omanfyri.

Skúlin skipar fyri:

* rennidegi í august/septembur
* jólahaldi
* føstulávintshaldi
* árligum framsýningartiltaki “Opin skúli”, tá ið H&L lærugreinarnar enda
* minst einari felags útferð fyri øllum næmingum skúlans um árið

Allir flokkar sleppa á seturskúla eina ferð um árið. Tveir lærarar fara við hvørjum flokki á seturskúla – helst ein av hvørjum kyni.

Næmingaráð verður valt á hvørjum ári. Tvey umboð verða vald úr hvørjum flokki frá 7. til 9. flokk. AKT- lærarin hevur ábyrgdina av næmingaráðnum.

Skúlin fyriskipar kunnandi tiltak fyri næmingum og avvarðandi um komandi próvtøkuna og um møguleikar fyri framtíðar skúlagongd hjá 9. flokki í februar/mars mánað.